ועדת הבדיקה של האו"ם קוראת לישראל לבחון מחדש את כללי הפתיחה באש לפני יום השנה להפגנות בעזה

**ג'נבה (18 מרץ 2019): ועדת הבדיקה העצמאית של האו"ם בנוגע להפגנות בשטח הפלסטיני הכבוש הציגה היום את ממצאיה למועצת זכויות האדם, לאחר שחקרה את כל מקרי המוות ומקרי פציעה רבים שאירעו בשנה שעברה במהלך ההפגנות בסמוך לגדר המערכת בין ישראל לעזה.**

**דו"ח הועדה בוחן מקרוב את פקודות צה"ל בנוגע לשימוש בכוח קטלני על ידי צלפים נגד מפגינים פלסטינים.**

**"יחד עם הצגת הדו"ח המקיף הזה, אנו קוראים לישראל להבטיח באופן מיידי שהוראות הפתיחה באש של כוחות הביטחון יתוקנו באופן שתואם את הסטנדרטים המשפטיים הבינלאומיים. יום השנה של ההפגנות יחול בעוד פחות משבועיים. אנחנו מבינים כי קהל גדול צפוי להגיע למוקדי ההפגנה. אסור לחזור על השימוש המופרז בכוח כפי שאירע ב-30 למרץ, 14 למאי ו-12 לאוקטובר 2018", אמר יו"ר הועדה, סנטיאגו קנטון (ארגנטינה), למועצת זכויות האדם.**

**"ידוע לנו שבכיר ישראלי אמר לאחרונה לתקשורת הבינלאומית שמפקד מנוסה אישר כל כדור שנורה. יחד עם זאת, כאשר בוחנים את השימוש באש חיה על-ידי צה"ל נגד מפגינים פלסטינים, הועדה מצאה שברוב המקרים השימוש בכוח קטלני אושר בניגוד לחוק. הדבר הביא בהכרח לפגיעה שרירותית בחייהם של אנשים", אמר קנטון.**

**הועדה מצאה שבמהלך התקופה שנבדקה, כוחות הביטחון הישראלים ירו באש חיה ופצעו 6,016 מפגינים. 189 מפגינים נהרגו במוקדי ההפגנות, 183 מהם מאש חיה.**

**הועדה מצאה שלא היתה הצדקה לכוחות הביטחון הישראלים להרוג ולפצוע אנשים, לרבות עיתונאים, אנשי צוות רפואי וילדים, שלא היוו סכנה מיידית** של מוות או פציעה חמורה לסובבים אותם**.**

**הועדה מצאה שהוראות הפתיחה באש של כוחות הביטחון הישראלים תרמו להתנהגות בלתי חוקית. לפי ההוראות, ניתן לירות לעבר הרגליים של "מסית מרכזי" או "מתפרע מרכזי" עקב מעשים כגון שריפת צמיגים, חיתוך הגדר או חצייתה, או בשל הובלת המפגינים, או עידודם לצעוד, לעבר גדר המערכת.**

**"אנחנו דוחים את העמדה שירי מכוון לעבר מפגינים אלה עולה בקנה אחד עם הסטנדרטים המחמירים של משפט זכויות האדם בנוגע לשימוש בכוח קטלני. בהתבסס על הוראות הפתיחה באש, 4,903 מפגינים בלתי חמושים נורו בגפיים התחתונות, רבים מהם כאשר עמדו במרחק של מאות מטרים מהצלפים", אמר קנטון.**

**"לועדה יסוד סביר להאמין שבמהלך ההפגנות, המכונות "צעדת השיבה הגדולה", חיילים ישראלים ירו ופצעו קשות אזרחים אשר לא השתתפו באופן ישיר בלחימה ולא היוו איום מיידי לכוחות הביטחון הישראלי או עבור האוכלוסיה האזרחית בישראל. כוחות הביטחון הישראלים הפרו את משפט זכויות האדם הבינלאומי ואת המשפט ההומניטרי. חלק מההפרות האלה עלולות להוות פשעי מלחמה או פשעים נגד האנושות, ועל ישראל לחקור אותן מיד", אמרה חברת הועדה קארי בטי מורונגי (קניה).**

**"אנו מקדמים בברכה את ההצהרות האחרונות בתקשורת של בכירים ישראלים לפיהן ישראל מבצעת חקירה פלילית בנוגע למותם של 11 פלסטינים בידי הכוחות הישראלים במהלך ההפגנות בגבול עזה בשנה שעברה. אנחנו קוראים לחקור כל מקרה של שימוש בכוח קטלני על-ידי כוחות הביטחון הישראלים", אמרה מורונגי.**

**"החקירות שלנו העלו כי צלפים ישראלים עשו שימוש בקליעים בעלי מהירות גבוהה וברובי צלפים ארוכי טווח מצוידים בכוונות אופטיות מתוחכמות. הם ראו לפניהם את המטרה המוגדלת והיו מודעים לתוצאות הירי, אך עדיין לחצו על ההדק, לא פעם או פעמיים, אלא יותר מ-6,000 פעמים", אמרה חברת הועדה שרה חוסיין (בנגלדש). "הצלפים הרגו 32 ילדים, שלושה פראמדיקים מזוהים בבירור, ושני עיתונאים בעלי סימני זיהוי ברורים. הם ירו במפגינים בלתי חמושים, ילדים, ואנשים עם מוגבלויות, ובאנשי צוות רפואי ועיתונאים המבצעים את עבודתם, כאשר ידעו מי הם", אמרה חוסיין.

הועדה מצאה שהמספר הכולל של ההרוגים במהלך ה-14 במאי 2018, יום ההפגנות הקטלני ביותר עד כה, הוא גבוה ממה שדווח בתקשורת, זאת מכיוון שמספר משמעותי של מפגינים מתו מפצעיהם במהלך הימים והשבועות שלאחר מכן. בסך הכל 73 מפגינים פלסטינים נהרגו בשל פגיעות ירי שנגרמו ב-14 במאי 2018.**

**הועדה בחנה את הטענה הישראלית שההפגנות בסמוך לגדר ההפרדה חיפו על "פעולות טרור" של הקבוצות החמושות הפלסטיניות. אולם, הועדה מצאה שההפגנות היו בעלות אופי אזרחי כמעט לחלוטין, עם מטרות פוליטיות שהוצהרו בבירור, ולא היוו לחימה או חלק ממערכה צבאית.**

**למרות שמדי פעם ההפגנות היו אלימות, כאשר מפגינים רבים זרקו אבנים, עברו דרך הגדר מספר פעמים, והפריחו עפיפונים ובלונים עם חומרי בעירה מחוברים אליהם, הועדה מצאה שהשימוש בכוח קטלני כנגד מפגינים לא היה הכרחי או לא היה מידתי.**

**הועדה מצאה גם שירי מכוון לעבר מפגינים לא חמושים רק על סמך השתייכותם הפוליטית או חברותם בארגון חמוש אינו חוקי.**

**"בהקשר המיוחד של ההפגנות הללו ולאור הנוכחות של אזרחים רבים, קשה מאוד לבצע ירי מכוון לעברם, תוך שמירה על עקרונות המשפט ההומניטרי בדבר הבחנה, מידתיות ואמצעי זהירות. העובדה ש-1,576 אנשים נפגעו מכדור או רסיסי עצם מעידה על הסכנה כי אזרחים תמימים יפגעו על-ידי נתזים, רסיסי קליעים וירי שעובר דרך גוף אחד לאדם אחר, כאשר צלפים יורים כדורים חיים בעלי מהירות גבוהה לתוך קהל מפגינים", אמר קנטון.**

**בשני אירועים שנחקרו על-ידי הועדה, יתכן שהשימוש בכוח על-ידי כוחות הביטחון הישראליים אינו בלתי חוקי. באחד מהמקרים, ב-14 במאי 2018, לפחות חמוש אחד ירה לעבר הכוחות הישראלים מתוך ההפגנות או בסמוך להן באתר הפגנות זמני. 21 תושבי עזה נהרגו בתגובה, חלקם היו לכאורה חברי קבוצות חמושות. הועדה מצאה שמקרה נוסף ב-12 לאוקטובר, בסמוך לגדר המערכת במרכז הרצועה, עשוי היה להוות סכנה מיידית לחייהם או לגופם של אנשי כוחות הביטחון הישראלים.**

**הועדה מצאה שחלק מחברי "הועדה הלאומית העליונה" שארגנה את ההפגנות, ושכללה נציגי חמאס, עודדו או הגנו על השימוש חסר האבחנה של עפיפוני ובלוני תבערה מצד מפגינים, אשר גרמו לפחד בקרב אזרחים ונזק משמעותי לרכוש בדרום ישראל.  הועדה הגיעה למסקנה כי ארגון החמאס, האחראי בפועל למתרחש בעזה, נכשל במניעת המעשים הללו.**

**"אנחנו קוראים למארגנים בעזה, ולכל המפגינים, להקפיד שההפגנות יהיו בלתי אלימות לחלוטין, בהתאם לעקרונות שנקבעו על-ידי יוזמי תנועת המחאה", הוסיף סנטיאגו קנטון.**

**הועדה מונתה על-ידי מועצת זכויות האדם של האו"ם ב-18 למאי 2018 על מנת לחקור את כל הטענות בדבר הפרות של המשפט הבינלאומי ההומניטרי ושל משפט זכויות האדם הבינלאומי בשטח הפלסטיני הכבוש, בהקשר של ההפגנות רחבות ההיקף בעזה בין ה-30 למרץ 2018 ל-31 לדצמבר 2018. צוות של חוקרים מנוסים ומומחים מנציבות זכויות האדם של האו"ם סייע לחברי הועדה.**

**--**

למידע נוסף ולקריאת דו"ח הועדה המקוצר, בקרו באתר הדו"ח

לפרטים נוספים:

מר יוהן אריקסון:+41 76 691 10 82**,**mediacoioptprotests@ohchr.org

מר רונלדו גומז:+41 22 917 97 11**,**rgomez@ohchr.org

מר סדריק סאפי:+41 22 917 9845**,** csapey@ohchr.org

לבקשת ראיונות לתקשורת, ניתן ליצור קשר במספר+41 22 917 81 82

סרטונים לשידור ניתן להוריד כאן:

**Video 1 (Incident Compilation at Gaza separation fence during protests)  [shotlist & storyline]**

**Video 2 (Ahmad Abu Artema: the Reasons; The Voice from the Other Side of the Fence) [shotlist & storyline]**

**Video 3 (Minors injured) [shotlist & storyline**